আগ্নেয়াস্ত্র নয়। বিধাননগরে সি ই ব্লকে ডাকাতির ঘটনায় খেলনা পিস্তল ব্যবহার করা হয়েছিল বলে মনে করছে বিধাননগর উত্তর থানার পুলিশ। রবিবার তল্লাশির সময়ে ওই বাড়ির চৌহদ্দির মধ্যে থেকে একটি খেলনা পিস্তলের মোড়ক মিলেছে। তার ভিত্তিতেই এই অনুমান। এদিন বিধাননগর সিটি পুলিশের গোয়েন্দাপ্রধান সন্তোষ পাণ্ডে বলেন, ‘‘খেলনা পিস্তলের একটি মোড়ক মিলেছে। আমাদের অনুমান, ডাকাতিতে ওই পিস্তলই ব্যবহার করা হয়েছিল।’’ 
শুক্রবার রাতের ডাকাতির ঘটনায় এখনও পর্যন্ত কাউকে গ্রেফতার করতে পারেনি পুলিশ। সি ই ব্লকে একাধিক নির্মীয়মাণ বাড়ির শ্রমিকদের আটক করে জিজ্ঞাসাবাদ করা হয়েছে ঠিকই। কিন্তু দীর্ঘ জিজ্ঞাসাবাদের পরও তাদের কাছ থেকে কোনও সূত্র মেলেনি। পরিবারের সদস্যদের সঙ্গে কথা বলে এখনও কিছু জায়গায় ধোঁয়াশা রয়েছে বলে জানিয়েছেন তদন্তকারীরা। এই পরিস্থিতিতে ঘটনাস্থল থেকেই সূত্র খোঁজার উপরে জোর দেওয়া হচ্ছে। চক্রবর্তী পরিবারের বাড়ি সংলগ্ন একাধিক বাড়ির ক্লোজড্‌ সার্কিট ক্যামেরার ফুটেজ সংগ্রহ করা হয়েছে। কিন্তু সেক্ষেত্রে সমস্যা হল, ফুটেজে স্পষ্ট করে কিছু বোঝা যাচ্ছে না। তাতে অপরাধীদের হেঁটে আসতে দেখা গেলেও তাদের চিহ্নিত করা সম্ভব হচ্ছে না। তবে দুই অভিযুক্তের স্কেচ ইতিমধ্যেই প্রকাশ করা হয়েছে। আশপাশের থানায় সেই স্কেচ পাঠানো হয়েছে।
পুলিশ সূত্রের খবর, যে পদ্ধতিতে দুষ্কৃতীরা অভিযান চালিয়েছে তাতে পেশাদারিত্বের ছাপ নেই। তদন্তকারীদের একাংশ জানিয়েছেন, ‘স্বর্ণভিলা’র চারতলায় যাওয়ার কোনও চেষ্টা করেনি ডাকাত দলটি। ঘরের মূল দরজা খোলা রেখে লুঠপাট চালানো হয়েছিল। যার প্রেক্ষিতে তদন্তকারীদের ওই অংশের অনুমান, ডাকাতির সময়ে কেউ চলে আসলে পালানোর রাস্তা তৈরি রাখতেই মূল দরজা খোলা রাখা হয়েছিল। তদন্তকারীদের একাংশের বক্তব্য, পেশাদার দুষ্কৃতীরা এ কাজ করবে না।
তবে বাড়ির পরিচিত কেউ যে এই ঘটনার সঙ্গে যুক্ত সে ব্যাপারে তদন্তকারীরা নিশ্চিত। পুলিশের একটি অংশের দাবি, দুষ্কৃতীরা পরিচিত হওয়ার সুবাদে পরিবারের সদস্যেরা কে কখন বাড়িতে থাকেন সেই তথ্য তাদের কাছে ছিল। শনিবারই বাড়ির গৃহকর্ত্রী মল্লিকা চক্রবর্তী এবং তাঁর বড় মেয়ে নম্রতা চক্রবর্তী জানিয়েছিলেন, দুষ্কৃতীরা অত্যন্ত তাড়ায় ছিল। ফলে দু’টি ঘর ছাড়া তারা অন্য কোনও ঘরে যাওয়ার চেষ্টা করেনি। যার প্রেক্ষিতে পুলিশের অনুমান, পরিচিত হওয়ার সুবাদেই দুষ্কৃতীরা জানত কোন ঘরে গেলে মূল্যবান জিনিসপত্র মিলবে।